Imtella' Awwissu 10, 2020 - Aġġornata 10 Ta' Awwissu, 2020 6:54pm Rapport: Daphne Cassar Ritratti: (fuq) - L-Imsida Għaddej ġmielu x-xogħol fuq proġett ta' akkomodazzjoni soċjali b'investiment ta' €58 miljun li se jwassal biex jinbnew 'il fuq minn 760 appartament għall-akkomodazzjoni soċjali. Il-proġetti f'sittax-il sit differenti qed jitwettqu b'kollaborazzjoni bejn żewġ kumpaniji tal-gvern: Projects Plus li qed tagħti konsulenza u Malita Investments li qed tieħu ħsieb il-finanzjament. Sa sentejn oħra mistennija jidħlu l-ewwel familji f'uħud mill-proġetti ta' akkomodazzjoni soċjali li se jsiru f'disa' lokalitajiet. Il-proġett jikkonsisti fil-bini ta' 768 appartament, 270 garaxx u 350 spazju għall-karozzi. Iż-Żurrieq Ħal Kirkop Ħal Kirkop Ħal Kirkop Il-Kap Eżekuttiv ta' Projects Plus, James Camenzuli, qal li fi ħdax mis-sittax-il sit ix-xogħol jinsab fil-fażi ta' kostruzzjoni. "Dawn il-postijiet se jkunu b'renta, renta ssusidjata permezz tal-investiment li ġabu mill-banek Ewropej, dawn ikunu jistgħu jinkrew b'rata fissa għal tul ta' 25 sena sħaħ, u min hu vulnerabbli u min għandu bżonn se jibbenefika sew mill-iskema." Iċ-Chairman ta' Malita Investments, Kenneth Farrugia, qal li l-Malita Investments assigurat il-finanzjament ta' dan il-proġett mill-Bank tal-Iżvilupp tal-Kunsill tal-Ewropa u mill-Bank Ewropew tal-Investiment. Qal li l-appartamenti se jkunu aċċessibbli għal kulħadd u d-daqs ivarja biex jirrifletti l-ħtiġijiet tal-familji. "Il-Malita daħlet f'arranġament mal-gvern u ħadet dawn is-siti biex tiżviluppa dawn l-appartamenti, 'three bedrooms, two bedrooms u one bedroom,' għandna appartamenti wkoll għal persuni bi bżonnijiet speċjali beix imbagħad dawn se jinkrew lil dawn il-persuni bis-sussidju tal-gvern." Il-Ministru għall-Proġetti Kapitali, Ian Borg, qal li dan il-proġett juri kif il-Gvern biddel il-mod kif isiru l-affarijiet. Spejga li filwaqt li qabel il-Gvern kien joħroġ il-kirja mal-privat bi prezz sussidjat, issa wara 25 sena dawn l-appartamenti ser jiġu parti mill-assi tal-Gvern biex bihom jiġu mgħejjuna aktar nies. "Il-ħidma tal-project management hija kruċjali f'dan il-pajjiż u naħseb li projects plus qed turi kif bir-riżorsi it-tajkba u l-istrumenti tajba qed twassal il-proġetti fil-ħin proġetti li daqt jibdew jitgawdew mill-familji li huma l-iktar fil-bżonn." Fakkar li permezz ta' entità oħra: il-Korporazzjoni għar-Riġenerazzjoni tal-Port il-Kbir, il-gvern għaddej b'investimenti varji fosthom għar-rijabilitazzjoni ta' binjiet abbandunati fil-Belt. Ladarba jitlestew dawn l-appartamenti, l-Awtorità tad-Djar tallokahom skont il-ħtiġijiet tan-nies fil-lista għall-akkomodazzjoni soċjali. Ħaż-Żebbuġ Is-Siġġiewi Cospicua Birkirkara Ħ'Attard